بما انو ماكو طلعة لا منا ولا منا..
بما انو ماكو كلية ولا شغل ولا علاقات اجتماعية وزيارات مثل قبل
بما انو الوضع ما يساعد على كلشي..
بما انو النت هسة اجة اريد اكتب اي شي عالبلوك لان صارلي هواية ما كاتبة
ولو، صارلي شكد امخمخ بفد بوست جديد بس ما ادري على شنو احجي، مرات احس كومة مواضيع ببالي بس اكول، لا، مو وكتها، اريد احجي عن الغربة!! اريد احجي عن الاشتياق!! اريد احجي عن الوضع!! اريد احجي عن رمضان، اريد احجي عن المسلسلات الي دا اشوفها ولو ما متابعة هواية مسلسلات مثل كل سنة، اريد احجي عن الليلتين اللي فاتت عليه وقضيتها ببكاء لا ارادي، والسبب "لا شيء والحمدلله" بس هيجي مجرد احساس، مدري اشتياق، مدري ضوجة، مدري اني صايرة حساسة زيادة عن اللزوم، ماكو شي يخليني التهي واشغل تفكيري عن اشياء تزعجبني "طبعا الاشياء الي تزعجني هي الوضع مو اكثر" ادري كتبت كلمة وضع اكثر من مرة، الوضع الامني وما ادراك ما الوضع الامني، المهم، احلى وقت اكتشفته، بالليل وهدووووء تام وهمس صوتي واني ادعي من ربي ان يرحمنا كلنا، ويشيل عنا الغمة وعن وطننا، ويخليلي اهلي ووحبابيبي بكل مكان، ويبعد عنهم الشر، ويبعد عنهم ولد الحرام، اصلي وادعي ودموعي تنزل، احلى دموع، اني وادعي لربي، ويا الله استجب دعائي،ارحمنا جميعا واحفظنا جميعا وابعد عنا الشر وارزقنا براحة البال والسلام والراحة.
صارلي يومين حالتي النفسية شوية مو زينة، مو لسبب معين بس هو الروتين و"الوضع الامني" بس هسة الحمدلله زينة وبديت بمرحلة التغليس واللي مكتوب عالجبين لازم تشوفه العين والحمدلله والشكر على كلشي، طبعا جنت كاتبة بوست فرغت كل اعصابي بي، طلعت القهر كله على كولتهم، بس بما انو الكل ضايجين، وما اريد اشغل بال موربيدو علينا، وبما انو فد نا س كالوا هم الوضع؟ مو الوضع سييسنا، خلانا نحجي بالسياسة، ف بطلت، وكلت ماكو داعي، اني هم ما اريد اضوج احد"
ارجع على شنو ردت احجي، او بالاحرى ردت اكتب عن افلام الكارتون قديما وحديثا، جنا نتفرج احلى قصص، منها حكايات عالمية وتطلع الراوية تكول ببداية كل قصة "حكاية من التراث الفرنسي...حكاية من التراث الاغريقي..الخ" اكيد الكل يتذكره، اغنية المقدمة جانت..
من كل بلاد الدنيا، من كل بقاع الارض
قصص شتى، تروى حتى
نعرف اخبار الانسان والكل هنا جيران
فأذا زرناهم بالصورة في احلى دنيا مسحورة
كي نتسلى، صرنا احلى..
او في قصص الشعوب..في قصص الشعوب،
طرائف لا تنتهي وعالم خير بهي
يسكن في قلوب، في قصص الشعوب..
وجان اكو كارتون نليز، وصديقه رات ومورتون،وكارتون بومبو،"خرجت بومبو من بيضتها"، وكارتون النسر الذهبي، الاحلام الذهبية وابطال القصة "مندوزا واستيفان، وتاوتاو بس نسيت اسم البنية الي وياهم" وكارتون كاليميرو، مازنجر، خماسي، كريندايزر "انطلق" ..سالي الخدامة، اليس، سالي في بلاد العجائب واصدقائها الحطاب والفزاعة وتوتو والليث، وزوزو الكبير، وجان كل يوم جمعة يطلع افلام كارتون التنين الصغير "كريسو" هاي شنو، والله ايام، وبشار مدري نحول، وعقلة الاصبح، وحكيم الاقزام، اكو فد كارتون ابطاله ضفادع، تتزوج الضفدعة يغنولها " نق نق نقانق يا عروسة" هيه هيه هيه...بعد وبعد جانت كلها قصص حلوة..تذكرت فيردي وصديقته جيني، وصديقة المتهور كلما يريد يسوي شي يكوله " لا تتهور يا متهور!" وكارتون دباديبو الموسيقار بس جان مثل مسرح الدمى مال مس بكي وكيرميت، وكارتون ريمي، والبجعات المتوحشات وسيندريلا والاميرة النائمة، وسنو وايت..عفية الي يتذكر بعد افلام كارتون خلي يذكرنا بيها، اني وموربيدو حافظين حتى السيناريو مال كم فلم، خاصة البجعات المتوحشات، هاي البنية اللي ابوها يتزوج بعد ما امها تموت، وتطلع زوجة ابوها ساحرة وتضوج منها ومن اخوتها وتحولها الى بنية قبيحة وتحول الاخوان الى بجعات، ومن يلتقون الاخوة سوا من بعد فراق تكوللهم، "مرحبا يا اخوتي، بيتر، عزيزي بيتر، صباح الخير يا اليزا، عجلوا يا اخوتي، الريح تعصف والصخرة بعيدة" هعهعهعهع...تتذكريها موربيدو...بس الكارثة من وين بدت،؟؟ من كارتون عدنان ولينا، ما ادري ليش ما احب هذا الكارتون ولا اتحمل اشوفه، مع العلم هواية كلش يحبوه، بس من بعده تغيرت كل افلام الكارتون وكل القصص والهدف منها، جنا نتعلم هواية اشياء من الكارتون وبيها اهداف حلوة، نتعلم شلون نحافظ على الصداقة، شلون اذا نغلط بتصرف واهلنا يعاقوبنا عليه حتى ما نكررها، كله من خلال الكارتون، بس هسة ماكو بس..ابطال الدجتال، المحقق كونان، اكاديمية الشرطة، والبوكيمون" نحن نحب كل اطفال العالم ونزرع الورد في كل مكان،....مدري شنو بعد...وراها يكولون...انظمو انظموا...عبالك منظمة ارهابية ويريدون يسوون دعاية عليها...والله كلشي تغير وما بقى على حاله حتى الاطفال، الله يستر من الاجيال الجاية وتفكيرهم حتى من اتعامل وياهم اتفاجا بتصرفاتهم، بس يلة، نعيش ونشوف..